Predkladacia správa

Uznesením vlády č. 61 zo dňa 23. januára 2008 vláda SR uložila príslušným ministrom povinnosti vyplývajúce zo správy o výsledkoch preverenia činnosti spoločnosti Veriteľ, a.s. za celé obdobie jej existencie.

Ministrovi financií bola v bode B.4. uložená povinnosť v spolupráci s ministrom zdravotníctva na základe postupov uvedených vo FS č. 9/2007 Ministerstva financií SR overiť správnosť záväzkov vykázaných k 31. decembru 2006 vo vzťahu k procesu oddlženia prostredníctvom spoločnosti Veriteľ, a.s. v termíne do 30. júna 2008. Súčasne v bode B.5. bola ministrovi financií uložená povinnosť výberovým spôsobom overiť vykonanie úlohy uvedenej v bode B.4. tohto uznesenia v termíne do 31. decembra 2008.

Vzhľadom k tomu, že v bodoch B.4. a B.5. ide o duplicitu povinností uložených ministrovi financií, Ministerstvo financií SR navrhuje zmeniť úlohu B.4. uznesenia vlády SR č. 61 z 23. januára 2008 nasledovne: „B.4. v spolupráci s ministrom zdravotníctva na základe postupov uvedených vo FS č. 9/2007 Ministerstva financií SR overiť výberovým spôsobom správnosť záväzkov vykázaných k 31. decembru 2006 vo vzťahu k procesu oddlženia prostredníctvom spoločnosti Veriteľ, a.s. do 31. decembra 2008“ a zároveň navrhuje zrušiť úlohu B.5.

Predkladaný materiál nemá vplyv na štátny rozpočet, rozpočty obcí, rozpočty vyšších územných celkov, podnikateľské prostredie, životné prostredie a zamestnanosť.

Predkladaný materiál bol predmetom medzirezortného pripomienkového konania a na rokovanie vlády SR sa predkladá bez zásadných rozporov.